Redningsfolk fra Sæby måtte hoppe i vandet og gå hen til forulykket motorbåd.

Søndag eftermiddag gik endnu en båd på grund på Stensnæs. En motorbåd var kommet på den forkerte side af afmærkningen, og så går det hurtigt galt på det lave vand omkring næsset, hvor der ikke er meget mere end en halv meter vand. Det betød, at der blev sendt bud efter redningsbåden fra Sæby, der efterhånden har fået stor rutine i at hente både på Stensnæs, hvor der gennem århundreder er samlet hundredevis af vrag. Fremme på Stensnæs havde en anden lystsejler allerede forgæves forsøgt at trække den grundstødte motorbåd fri. Båden stod på så lavt vand, at en redningsmand måtte hoppe i vandet med et ekstra langt slæbetov og gå hen til den grundstødte, som kort efter kunne trækkes fri af redningsbåden fra Sæby, FRB11. Motorbåden kunne selv sejle til Sæby. Dagens redningsaktion er den anden på mindre end 14 dage på Stensnæs. Den 22. juli tabte en anden motorbåd roret, efter den var gået på grund på stedet. Den 15. juni var det en lille sejlbåd, der var stranden på næsset.